आईपीएलकी कान्छी मालिक
टी–ट्वान्टीको एउटै खेल । दुवै टिमको गरेर रन भने ५ सय २३ । यो त हदै होइन र ? इन्डियन प्रिमियर लिग (आईपीएल) २०२४ मा बुधबार राति त्यस्तै खेल भयो, जसको धेरै चर्चा पछिसम्म पनि हुनेछ । अझ भनौं, यस्तो खेल बारम्बार हेर्न पाइन्न । मैदानमा उत्रेका थिए, सनराइजर्स हैदरावाद र मुम्बई इन्डियन्स । पहिले ब्याटिङ गरेको हैदरावादले तीन विकेटमा २ सय ७७ रन बनायो । यो रह्यो, आईपीएल इतिहासमै अहिलेसम्मको कीर्तिमान सबैभन्दा उच्च स्कोर ।
काठमाडौँ — टी–ट्वान्टीको एउटै खेल । दुवै टिमको गरेर रन भने ५ सय २३ । यो त हदै होइन र ? इन्डियन प्रिमियर लिग (आईपीएल) २०२४ मा बुधबार राति त्यस्तै खेल भयो, जसको धेरै चर्चा पछिसम्म पनि हुनेछ । अझ भनौं, यस्तो खेल बारम्बार हेर्न पाइन्न । मैदानमा उत्रेका थिए, सनराइजर्स हैदरावाद र मुम्बई इन्डियन्स । पहिले ब्याटिङ गरेको हैदरावादले तीन विकेटमा २ सय ७७ रन बनायो । यो रह्यो, आईपीएल इतिहासमै अहिलेसम्मको कीर्तिमान सबैभन्दा उच्च स्कोर ।यससँगै हैदरावादले २०१३ मा रोयल च्यालेन्जर्स बेंग्लोरले पाँच विकेटको क्षतिमा बनाएको २ सय ६३ रनको स्कोरलाई उछिनेको थियो । यस्तो स्कोर सजिलै बन्थ्यो त यो कीर्तिमानलाई भंग गर्न १० वर्षभन्दा बढी समय लाग्ने थिएन । हैदरावादको इनिङ्समा १८ छक्का र १९ चौका लागेको थियो । अस्ट्रेलियाका ट्रेभिस हेडले ६२ रन बनाए । अभिषेक शर्माले ६३ रन जोडे । अनि दक्षिण अफ्रिकी जोडी हेनरिक क्लासनले ८० एडेन मारक्रमले ४२ रन थपे ।उनीहरूले १ सय १६ रनको नटआउट साझेदारी गरे । मुम्बईले पनि बलियो जवाफ त दियो, तर पाँच विकेटमा २ सय ४६ रन मात्रै बनाउन सक्यो । पूरा खेलमा दुवै टिमको गरेर ३८ छक्का प्रहार भएका थिए । खेल वास्तवमै निकै रोमाञ्चक रह्यो । अत्यधिक सनसनीपूर्ण धन्दा पनि हुन्छ । पूरा खेलको ‘लाइभ’ मा ठ्याक्कै तीनखाले ‘सट’ बारम्बार दोहोरिरह्यो । एक त मैदानकै भयो । त्यो भनेको ब्याटर, बलर र फिल्डर भनौं, जुन एउटा खेलमा जे हुनुपर्थ्यो, त्यही थियो ।त्यसपछि काव्या मारन । अनि तेस्रो भने नीता अम्बानी । यो शृंखला पूरा खेल अवधिमा चलिरह्यो । खेलले जसरी–जसरी नयाँ–नयाँ मोड लिइरह्यो, उनीहरूको हाउभाउ पनि परिवर्तन भइरहे । नीता अम्बानी त असाध्यै परिचित अनुहार भइहाल्यो । उनी परिन्, मुम्बई इन्डियन्सकी मालिक । अनि यी काव्या ? उनी को हुन्, के हुन्, अहिले त्यसकै चर्चा छ । एक त उनी असाध्यै हिस्सी परेकी छिन् । खेलको सनसनीबीच उनीबारे कौतुहलता हुनु पनि त स्वाभाविक छ ।उनी हुन्, सनराइज हैदरावादकी मालिक । अझ आईपीएलकै सबैभन्दा कान्छी मालिक । अलिकति व्यापारिक भाषामा भन्दा सनराइज हैदरावादकी सीईओ हुन्, उनी । भर्खर ३२ वर्षकी भइन् । तय छ, आईपीएल २०२४ मा उनी प्रतियोगिताकै ‘पोस्टर गर्ल’ रहने छिन् । यसअघि पनि उनीबारे चर्चा नउठेको भने होइन । पोहोरको आईपीएलकै बेला उनलाई भनिएको थियो, ‘फेस एन्ड फोर्स बिहाइन्ड सनराइजर्स हैदरावाद’ ।अनि यस्तो पनि भनिएको, क्रिकेट मन पराउनेहरूको सामाजिक सञ्जालकी नयाँ ‘क्रस’ हुन्, उनी । भारतीय मिडियालाई आधार मान्ने हो भने आफूलाई बारम्बार देखाउने काममा उनी असाध्यै खुसी छैनन् । उनलाई लाग्छ, देखाउनुपर्ने त खेलाडी मात्रै हो । तर त्यही भारतमै क्रिकेट खालि क्रिकेट मात्र कहाँ हो र ? यो त व्यवसाय हो । उद्योग हो । हल्ला हो । गफ गर्ने बहाना हो । भारतका असाध्यै हुने खानेले आफूलाई देखाउने माध्यम पनि हो ।र, अरू धेरै पनि । फेरि, यी काव्यामा जादुयी छवि पनि देखिन्छ, त्यसैले सबै लोभिन्छन् पनि । यसै वर्ष भएको आईपीएल खेलाडीको अक्सनका क्रममा उनलाई पहिलो पटक देखिएको थियो । त्यही बेला उनी सबैलाई आफूतिर आकर्षित गर्न सफल रहिन् । त्यो लिलामी हेर्दा मात्रै खेलाडीको भाउ लगाउने प्रक्रिया देखिन्छ । तर होइन, यो त असाध्यै रणनीतिक हुन्छ । भाग्यको खेल त हुन्छ नै । मुख्य कुरा ठीक समयमा ठीक निर्णय गर्न सक्नुपर्छ, आम व्यवसायमा जस्तै ।यही काममा निपुण देखापरिन्, यी काव्या । उनी हुन्, अर्बपति मिडियाका व्यापारी कलानिधि मारनकी छोरी । यी बुबा मारनले सन ग्रुप स्थापना मात्र गरेनन्, त्यसलाई सफलतापूर्वक अगाडि पनि बढाए । उनले नै सनराइज हैदरावाद टिम पनि बनाए । अनि आफ्नी छोरीलाई त्यसको सीईओ बनाए । यो मारन परिवार जति धेरै धनी छ, उत्तिकै प्रभावशाली पनि छ । उनकी आमा काभेरी मारन सोलार टीभीकी सीईओ हुन् ।असाध्यै धेरै पारिश्रमिक बुझ्ने भारतीय महिलामा पर्छिन्, आमा मारन । यो परिवारको राजनीतिक प्रभाव पनि उत्तिकै छ । काव्याका काका दयानिधि मारन डीएमके पार्टीसँग आबद्ध छन् । तामिलनाडु पूर्वमुख्यमन्त्री मुत्तुवेल करुनानिधिसँग पनि उनीहरूको पारिवारिक सम्बन्ध छ । भनिरहनु पर्दैन, काव्यालाई क्रिकेट असाध्यै मन पर्छ । तर उनको शैक्षिक पृष्ठभूमि पनि उत्तिकै बलियो छ । न्युयोर्क युनिभर्सिटीसँग आबद्ध लियानार्ड स्कुल अफ बिजनेसमा उनले पढेकी हुन् ।एमबीए सकाएपछि आफ्ना बुबाको व्यापारमा संलग्न हुन थालिन् । चेन्नईमा जन्मेकी काव्यालाई पाँच वर्ष अगाडि पहिलो पटक सन टीवी नेटवर्कको डाइरेक्टर प्यानलमा समावेश गरिएको थियो । त्यसपछि उनले पछाडि फर्केर हेर्नुपरेको छैन । अहिले त सनराइज हैदरावाद टिम भन्नु नै उनी हुन् भन्दा हुन्छ । भएभरका मुख्य–मुख्य निर्णय उनी आफैं गर्छिन् । अहिलेको टिम बनाउनु पछाडि पनि उनकै प्रमुख भूमिका रहेको मानिन्छ ।ठीक यहींनिर मुम्बई इन्डियन्सको चर्चा छुटाउनु पनि ठीक हुन्न । पोहोरको सिजन पनि मुम्बईका लागि राम्रो चलेको थिएन । यसपल्ट पनि राम्रो हुने छाँट छैन । मुम्बई सुरुआती दुवै खेलमा पराजित रहेको छ । टिमको नयाँ कप्तानमा हार्दिक पान्ड्याको चयनलाई लिएर चर्को विवाद चलिरहेको छ । यसअघिसम्म टिमका कप्तान थिए, रोहित शर्मा । उनी त भारतीय टिमका पनि कप्तान भए । मुम्बईले पाँचपल्ट आईपीएलको उपाधि जितेको छ, ती पाँचै अवसरमा कप्तान रोहित नै थिए ।तर किन हो मुम्बईले यसपल्टका लागि हार्दिकलाई कप्तानी दिनु ठीक मान्यो, त्यो पनि पोहोर गुजरात टाइटन्सबाट खेलेका खेलाडीलाई झिकाएर । भारतका पुराना–पुराना खेलाडीले हार्दिकको आलोचनामाथि आलोचना गरिरहेका छन् । मुम्बई समर्थकको पनि रोहितप्रति सहानुभूति छ । त्यसैले त अहिले मुम्बईकी मालिक नीता खुसी देखिएकी छैनन् । संयोग कस्तो भने भएभरको खुसी र हाँसो जति काव्यामा सरेको हो कि जस्तो लाग्छ ।